APPENDIX 1
Prosjektgruppens anbefalinger

Vurdering av behov og beslutning om ny stilling
· Utviklingen i retning av et mer langsiktig strategisk forhold til stillingsutlysninger bør styrkes, også for å bedre muligheten til å tilgodese mål om en mangfoldig stab med god faglig og menneskelig diversitet.
· I et tradisjonelt mannsdominert akademia kan det være elementer av kjønnsbias i fagprioriteringen. Denne muligheten bør vurderes i arbeidet med langsiktige strategier for stillingsutlysninger. 
· Prosjektgruppen anbefaler å unngå utlysninger som kan oppfattes som rettet mot spesifikke kvinner; unntaket er II-stillinger som mer generelt brukes ut fra spesifikke strategiske formål.
Utlysningen
· Bedre standardisering av tekst via maler. Malene bør fremme korte tekster og med tydelig skille mellom «Krav» og «Fordel at».
· Unngå snever utlysning, siden bredere utlysning normalt er en fordel hvis en ønsker diversitet, inklusive flere kvinnelige søkere. 
· Utformingen bør ikke overlates til en enkelt forskningsgruppe; enten instituttledelsen eller representanter fra andre grupper bør aktivt bidra i prosessen, blant annet for å sikre hensiktsmessig bredde.
· Unngå korte søknadsfrister da lengre frist er fordelaktig for å oppnå et mangfold av søkere
· Reglementets krav om å oppfordre kvinner til å søke følges.
· En letekomite kan oppnevnes før utlysningsteksten ferdigstilles, og tilbakemelding fra leteprosessen skal brukes til modifikasjon av utlysningsteksten. 
Letekomiteer
· Dersom det er usikkerhet rundt hvordan utlysningen bør utformes for å tiltrekke gode og relevante søkere, anbefales at komiteen begynner sitt arbeide før utlysningen er endelig utformet (for forslag til tekst til informanter/søkere, se Anbefalinger rundt letekomite). Uten et slikt avklaringsbehov bør utlysningsteksten foreligge slik at denne kan benyttes i kommunikasjon med potensielle søkere.
· Det anbefales at komiteen oppnevnes formelt, med en leder. Komiteen bør være liten, f.eks. tre medlemmer, men i tillegg bør alle ansatte innen relevante fagområder oppfordres til å bruke sine nettverk, med spesiell vekt på å oppfordre gode kvinnelige kandidater til å søke.
· Komiteleder skal avgi en kort rapport til enhetens ledelse, fortrinnsvis skriftlig. Intensjonen er å gi mulighet til å iverksette tiltak ved risiko for en mindre tilfredsstillende søkermasse. 
· Muntlig samtale anbefales, men dersom en ikke kjenner den potensielle søker, anbefales en kort innledende skriftlig henvendelse (for forslag, se Anbefalinger rundt letekomite), etterfulgt av muntlig samtale. 
· Hvis det vurderes at diversiteten i søknadsbunken er lav, bør det vurderes å lyse ut stillingen på nytt, eventuelt med endret utlysningstekst.

Sakkyndig komite
· Det utarbeides lokale veiledninger og/eller maler basert på de sentrale regler, men forenklet, forkortet og tilpasset lokale forhold.
· Så fremt de sentrale regler tillater det, bør det åpnes for lokal screening av søkere uten at dette er besluttet ved utlysning. Prosedyrer for å unngå bias i denne prosessen etableres.
· Den administrative leder for komiteen bør gis en klarere rolle, og prosedyrer for å motvirke bias gjennomgås på et oppstartsmøte.
· Det bør etableres prosedyrer for restarting av bedømmelsesprosessen ved utilfredsstillende komiterapporter.
· Det bør åpnes for at enhetene kan be komiteen om å rangere i grupper, innenfor de rammer som de til enhver tid gjeldende reglementer tillater.
Intervjukomite; prøveundervisning og intervju
· Prosessen mellom sakkyndig utvalg og endelig vedtak klargjøres.
· Veiledninger/guider for vurdering av prøveundervisningen og personlig egnethet revideres/utarbeides.
· Kort guide for referansesjekk utarbeides, ev. integreres i guide til intervju komite.
Overbelastning av det underrepresenterte kjønn i bedømmelseskomiteer
· Regelverk og informasjon rundt dispensasjonsmuligheten bør presiseres.
· For faste vitenskapelige stillinger skal kravet om begge kjønn i komiteer bare i spesielle situasjoner fravikes. 
· For rekrutteringsstillinger og bedømmelser av doktorgrader kan kravet oftere fravikes, forutsatt at grunnenheten har undersøkt mulighet for ekstern kvinnelig bedømmer og kort kan gjøre rede for hvorfor dette ikke har lykkes. 
· Grunnenhetene bør unngå å belaste kvinnelige ansatte med rollen som internt medlem av doktorgrads-komiteer.

